<classify> MKUU wa Jeshi la Polisi nchini IGP, Simon Sirro amesema fitna, rushwa na majungu ni mambo makubwa yanayoathiri mafanikio ya jeshi hilo. Amesema ili kupata mafanikio, jeshi hilo lina kazi kubwa ya kurekebisha nidhamu, kupambana na rushwa, ubinafsi, roho mbaya na askari kujiingiza kwenye siasa wakati ni kinyume cha sheria za jeshi. Sirro aliyasema hayo katika kikao cha tathimini ya Jeshi la Polisi ambacho kilikutanisha Makamishna wa Polisi, Maofisa Waandamizi na Makamanda wa Mikoa jijini Dar es Salaam jana. Kikao hicho kilikuwa na kaulimbiu; Umoja Wetu ndio Nguvu Yetu, Tudumishe Usalama katika Uchumi wa Viwanda. Sirro alisema pamoja na mafanikio katika jeshi hilo ni lazima kama jeshi kujitathimini kwani litakapoharibika ni wote wameharibikiwa hivyo inabidi maofisa kushirikiana na kwamba hata watakapostaafu basi waache alama chanya.Sirro aliyeteuliwa Mei 28, 2017 kuchukua nafasi ya mtangulizi wake, Ernest Mangu aliyeteuliwa kuwa Balozi, alisema unafki na roho mbaya uliogubika ndani ya jeshi hilo ndio unaofanya mambo mengi kuzorota na kwamba haiwezekani polisi wote kuwa IGP.Mimi nazungumza hapa lakini wapo wanaosema IGP hatoshi, kama wewe unatosha na Mungu hakukupa mimi nifanyeje? Tatizo linalotusumbua sisi Jeshi la Polisi pia ni unafiki.There is no way tukawa na IGP zaidi ya mmoja, mimi sikujichagua. Kamanda wa Kinondoni unanisikia? Kubali yaishe, sikujiteua mwenyewe siwezi kujiona kama sitoshi katika nafasi hii.Wakati huu Mungu kasema Sirro shikilia nafasi hii hata kama uwezo wangu mdogo, namuomba Mungu niliache jeshi likiwa na heshima yake...usifikiri likiharibika jeshi ni Sirro ndio ameharibikiwa, ni wote.Sina sababu ya kumchukia mtu, nianze kumchukia Shilogile Faustine, au kumuwekea kinyongo maisha yenyewe mafupi hayo mimi sina mambo ya namna hiyo, kikubwa naomba ushirikiano, alisema Sirro na kusababisha miguno ndani ya ukumbi huo.Hata hivyo katika ufafanuzi wake kuhusu kauli ya Sirro, Kamanda wa Polisi Kinondoni alisema; hiyo ni nondo kawapiga baadhi ya maofisa, kanitaja mimi kama njia tu ya kufikisha ujumbe kwa baadhi ya watu. Sirro alisema jeshi hilo lina mmomonyoko mkubwa wa maadili, nidhamu bado ni changamoto na kushangazwa na makamanda ambao hawachukui hatua kwa askari hasa trafiki ambao wamekuwa wala rushwa wakuu.Askari anakamata daladala, konda anashuka anaenda kumpa kitu kidogo mkononi, anapanda kwenye gari linaondoka, sasa unajiuliza amemkamatia nini, mbona hajakagua gari, abiria wapo mbona hajawahoji, kamruhusu kuondoka kosa lake lilikuwa ni lipi? alisema kwa kuhoji na kuongeza kuwa wanafumbia macho kwa vile baadhi yao ni sehemu ya wala rushwa. Akizungumzia makosa ya mtandaoni Sirro alisema inashangaza askari wanaongoza kwa kurusha vitu vya hovyo kwenye mitandano wakati wao ndio wanasimamia sheria na kwamba hiyo inatokana na kukosa mafunzo kazini.Wewe RPC una makachero lakini ni lini uli fanya mafunzo na makachero wako ukafanya tathimini wakiwa na RCO, ukamuliza mwezi huu umepeleleza kesi ngapi, changamoto ni zipi, utajuaje utendaji wake kama ujafanya tathmini, bila kumuhoji, tuna kila sababu mafunzo ni muhimu.Askari wengi hawajui kupeleleza makosa ya mtandaonii, lakini RPC yupo, RCO yupo, OCD yupo, hawafanyi mafunzo bahati mbaya ukimleta RPC Makao Makuu ni uadui tayari, hata salamu ni wasiwasi.Niwape meseji wale mliokua RPC miaka mitatu, minne mjiandae mtoke huko muachie wajukuu zenu, mnakaa huko kufanya nini, tumebakiza kipindi kimoja lazima tuandae vijana, mrudi kutunga sera.Alisema kama jeshi ni lazima kujiandaa kutafuta IGP mpya ili ngoma ikiripuka wajue wana mtu wamemuandaa, na kuwataka makamanda wajiandae kiakili kutoka kwenye nafasi wanazozishikilia. Alikemea tabia ya Kamanda wa Polisi Mkoa wa Dodoma Gilles Muruto na wa Kanda Maalum ya Dar es Salaam Lazaro Mambosasa kwa tabia ya kuwaweka mbele ya kamera watuhumiwa hasa wa kesi za wizi, ukahaba na makosa mengine wakati bado ni watuhumiwa na hawajadhibitishwa kuwa na hatia.Unamchukua mtuhumiwa, unamuweka pale unamuonesha kwenye kamera kama kaiba, unasahau kesho na kesho kutwa akashinda kesi, msitumie madaraka yenu vibaya utakapostaafu, umerudi kwenu Musoma siku akakufungulia kesi umemdhalilisha wakati huo huna hata mbuni mfukoni.Mnafanya kutaka sifa, tena wakati mwingine mmevaa nguo za operesheni, Mambosasa ndio unapenda sana hii, tena unavaa nguo za operesheni na viatu vya polisi vya kawaida, nguo za operesheni zina viatu vyake, huo ni ushamba, halafu mnaona sifa kuwaonesha watuhumiwa mbele ya kamera, mwisho press zenu zinakuwa hazina maana.Kuelekea Uchaguzi wa Serikali za Mitaa na Uchaguzi Mkuu mwakani, Sirro alilitaka jeshi hilo kujidhatiti na kuhakikisha yaliyotokea siku za nyuma yasijirudie akitolea mfano kifo cha mwanafunzi wa Shahada ya Kwanza ya Ugavi chuo cha NIT, Acquline Akwilina aliyepigwa risasi Februari 16, 2018 na kupoteza maisha. Uchaguzi ni uchaguzi, mtakumbuka kesi ya Akwilina na Daudi Mwangosi, hizo changamoto sitaki kusema sana kwa vile wote mnajua, tusidharau uchaguzi. Ili uchaguzi uende vizuri ni lazima tuwe na mpango mkakati wa kuzuia, kubaini, na kupambana na wale wanaotaka kuleta uhalifu, tuna case study kama jeshi la polisi ya Akwilina na Mwangosi kitu gani kimetokea mtaona vifo vyao vilitokana na command kubwa kutoa amri, na amri ikiwa dhaifu ndio matokeo yanakuwa kama hayo yaliyotokea...: Mfano kilichotokea Kinondoni wote ni mashahidi, lakini kuna mahali sisi kama Jeshi la Polisi hatukutimiza wajibu wetu.alisema Siro  <topic>: KITAIFA 